Surxondaryoda “xalq banki” kassiri 278 kishining pensiya pulini onlayn o'yinga ishlatib yubordi

Surxondaryo viloyati Uzun tumanida fuqarolarning pensiya va nafaqa pullarini “1Xbet” onlayn o'yinlariga ishlatib o'zlashtirgan bank kassiri ushlandi. Bu haqda Iqtisodiy jinoyatlarga qarshi kurashish departamenti axborot xizmati xabar berdi.
Bosh prokuratura huzuridagi departamentning Uzun tuman bo'limi tomonidan “xalq banki” filialining murojaatiga asosan tergovga qadar tekshiruv o'tkazilgan. Unda filialning 2-son sayyor kassasi kassiri A.A. 2022 yil fevral–mart oylarida o'ziga biriktirilgan hududda 278 nafar fuqaroga naqd pul ko'rinishida chiqarilgan jami 121,1 million so'm pensiya va nafaqa pullarini ularning nomidan soxta imzolar qo'yish orqali o'zlashtirgani aniqlangan. Ushbu pullarni internet tarmog'idagi onlayn kazino o'yinlariga ishlatib, talon-toroj qilgan. Tekshiruv davomida departament aralashuvi bilan 117 million so'm qaytarilgan.
Mazkur holat yuzasidan Jinoyat kodeksining 167-moddasi (O'zlashtirish yoki rastrata yo'li bilan talon-toroj qilish) va 228-moddasi (Hujjatlarni qalbakilashtirish, sotish yoki ulardan foydalanish) bilan jinoyat ishi qo'zg'atilib, tergov harakatlari o'tkazilmoqda.
Avvalroq Toshkentda o'zgalar nomiga salkam 900 million so'm kredit olib, ishlatib yuborgan korxona rahbari ushlangandi. Shuningdek, Surxondaryoda MChJ rahbari “Aloqabank”ning 220 ming dollar kreditini “eb” yuborgani aniqlangan.